قررات غرفة الجنايات الابتدائية، اليوم الثلاثاء، تأجيل محاكمة الصحافي سليمان الريسوني حتى ل3 يونيو. وحسب دفاع الريسوني، فتاجيل المحاكمة جا بسباب وضعو الصحي، وجراء إضرابو عن الطعام لليوم 41. وحضرو للوقفة كل من أم عمر الراضي، وباه إدريس الراضي، وزوجة الريسوني خلود المختاري، والصحافي المتابع إلى جانب عمر الراضي كمشارك في جناية “الاغتصاب” عماد ستيتو، بالإضافة للحقوقي والمؤرخ المعطي منجب، والناشط خالد بكاري، وآخرون... وزاد المحامي ميلود قنديل، فتصريحو ل”كود”، أن الريسوني صرح انه ماقادرش يوقف قدام المحكمة لمدة طويلة، وبان أنه ماقادرش كذلك يتجاوب مع أسئلتها، الشي اللي خلاها تقرر تاجيل هذ الجلسة، اللي كانت غتكون فيها المناقشة. وكشف قنديل أن هيئة الدفاع تقدمات بطلب سراح الريسوني المؤقت، وقررات المحكمة تبث فيه بعد غد الخميس. ومتابع الريسوني بتهمة “هتك العرض بالعنف” و”الاحتجاز” فحق شاب من المدافعين عن حقوق المثليين، وهي التهم اللي كينفيها الريسوني، وكيعتبروها مساندوه “ملفقة” وجات هذ المحاكمة بالتزامن مع محاكمة زميل الريسوني عمر الراضي، اللي حتى هو تاجلات محاكمتو اليوم بسبب حالتو الصحية، وحتى هو متابع بتهم تقيلة كتعلق بالمس بامن الدولة والاغتصاب. كيف تزامنات محاكمة كل من الراضي والريسوني اليوم وقفة احتجاحية خاضوها عائلاتهم ومجموعة من المناضلين والمتضامنين، من حقوقيين وفاعلين مدنيين وغيرهم. 
الريسوني ماقادرش يوقف فالمحاكمة وحالتو صعيبة بسباب إضرابو على الماكلة.. والدفاع تقدم مرة اخرى بطلب إطلاق سراحو